Podlitiek: Berade, Sasol-beleid verslegtings en Nkandla-beregtingsPres. Cyril Ramaphosa. Foto: ANA Opgestel deur die Podlitiek-span In vandeesweek se episode is dit vir die Podlitiek-span baie duidelik dat geld wat stom is, nie regmaak wat krom is nie – selfs nie as jy pres. Cyril Ramaphosa is nie. Kort op die hakke van die Werksberaad het die regering hom nou ook gewend na ‘n Beleggingsberaad. Daniel du Plessis bespreek die inhoud van hierdie beraad en wys uit dat meer belegging nooit te versmaai is nie – maar spreek sy kommer uit dat daar nie juis rede is om te glo dat die onderliggende ekonomiese en regulatoriese realiteite van Suid-Afrika enigsins al verander het nie. Die beraad moet dus, volgens hom, met ŉ mate van gesonde skeptisisme benader word. Daniël Eloff wys uit hoe dit interessant is om daarop te merk dat Jack Ma, die uitvoerende hoof van Alibaba – ŉ Chinese aanlynwinkel en groot mededinger teen die Amerikaanse Amazon – teenwoordig was by Ramaphosa se beraad. Dit blyk ŉ verdere teken te wees dat Ramaphosa hom eerder by die Ooste skaar wanneer dit kom by ekonomiese bande. Sasol se kontroversiële Khanyisa-aandeleskema is volgende aan die beurt. Volgens hierdie skema word ongeveer 1 240 aandele in hierdie skema aan alle Sasol-werknemers uitgereik mits hulle binne die kategorie van “minderbevoorreg” val (of wit én senior is). En hierdie is nie kleingeld nie – die uiteindelike uitbetaling van hierdie aandelepakkette word elk op sowat R500 000 beraam. Solidariteit het namens sy lede teen die blatante rassediskriminasie opgetree en deur Sandton gestap in protes. Paul Maritz spreek sy kommer uit oor hoe ŉ duidelik diskriminerende beleid soos die Khanyisa-aandeleskema steeds in vandag se tyd kan bestaan. Die laaste onderwerp van hierdie episode bespreek Daniël Eloff AfriForum se onlangse bystand aan die Nkungumathe-gemeenskap in Nkandla. AfriForum het saam met die gemeenskap die KwaZulu-Natalse hooggeregshof in Pietermaritzburg genader om die KwaZulu-Natalse provinsiale regering te dwing om hul belofte van ŉ skool aan die gemeenskap na te kom. Die Podlitiek-span wys daarop hoe sommige mediahuise hierdie projekte van AfriForum miskyk – en nie erkenning gee aan AfriForum waar sy projekte verskeie gemeenskappe in die land help nie. Om die episode mee af te sluit, kyk die Podlitiek-span na ŉ paar positiewe of interessante verwikkelinge in sy gereelde Blink Kant Bo-segment. Eerste aan die beurt is die nuus dat ŉ maatskappy in China van voorneme is om ŉ tweede maan te bou om lig vir plaaslike stede gedurende die nag te verskaf. Hierdie is die eerste keer in die Blink Kant Bo-segment waar ons letterlik te make het met ŉ blink kant bo! Daniel du Plessis deel sy vreugde oor die nuus dat Twitter oorweeg om die like-funksie op die sosialemediaplatform te verwyder.